《送都水大监托克托清卿使君奉命塞白茅决河》
元代·乃贤

黄河汹汹决中州，三策深烦贾让谋。圣主忧勤过舜禹，相君勋德并伊周。

渠通故道鱼龙避，木斩空山虎豹愁。十七万人齐举锸，一千馀里总安流。

皇天蚤出图书瑞，赤子行歌黍麦秋。白璧遣官祠岳渎，黄金当殿赐公侯。

使君世重无双论，太史功书第一筹。绣衮从今登两府，更将忠孝辅皇猷。

作者简介：南阳人，字易之，葛逻禄氏。不喜禄仕，能文，长于歌诗。时浙人韩与玉能书，王子充善古文，人目为江南三绝。顺帝至正间，以荐为翰林编修。有《金台集》、《海云清啸集》。